Predkladacia správa

V dňoch 20.-21.1.2008 sa v Štrasburgu uskutočnila pracovná návšteva predsedu vlády Slovenskej republiky Roberta Fica a v dňoch 20.-22.1.2008 ministra zahraničných vecí Slovenskej republiky a úradujúceho predsedu Výboru ministrov Rady Európy (VM RE) Jána Kubiša na zasadnutí Parlamentného zhromaždenia Rady Európy (PZ RE). Pracovná cesta sa konala v rámci predsedníctva SR vo VM RE, ktoré prevzalo od  Srbska 12. novembra 2007. Ako predsednícky štát prináša SR organizácii nový impulz vo forme priorít predsedníctva, ktoré sa snaží s pomocou ostatných členských krajín počas svojho 6-mesačného mandátu napĺňať. 

V rámci prvého dňa plenárneho zasadnutia PZ RE vystúpil predseda vlády SR Robert Fico. Minister ZV Ján Kubiš vystúpil s prejavom úradujúceho predsedu VM RE na druhý deň rokovaní.

Počas pracovnej cesty sa predseda vlády SR spolu s ministrom ZV SR stretli s odchádzajúcim predsedom PZ RE René van der Lindenom a s predsedom ESĽP Jean-Paulom Costom. 

Samostatné stretnutia s generálnym tajomníkom RE Terry Davisom, novozvoleným predsedom PZ RE Luisom Maria de Puigom, komisárom pre ľudské práva RE Thomasom Hammarbergom a tajomníkom Benátskej komisie Giovannim Buquicchiom absolvoval minister ZV SR.

Hlavnými témami rozhovorov boli priority slovenského predsedníctva vo Výbore ministrov RE, uskutočnené a pripravované aktivity, podpora činnosti a zvyšovanie efektivity ESĽP, zavedenie eura na Slovensku, vzťahy SR a RE k Ruskej federácii a problematika Kosova. 

Materiál sa predkladá na rokovanie vlády ako iniciatívny. Má informatívny charakter a z tohto dôvodu nebol predložený na medzirezortné pripomienkové konanie.